නත්තල් සහ අලුත් අවුරුදු සමයේ බීමත් රියැදුරන්ට දැඩි දඬුවම් පමුණුවන නව නීති මාලාවක් ඊයේ (24) සිට ක්‍රියාත්මක වන අතර එසේ බීමත්වන රියැදුරන් අත්අඩංගුවට ගැනීම සඳහා ඊයේ සිට පැය 24 පුරා පොලිස් මෙහෙයුම් ආරම්භ කර තිබේ.බීමත්ව රිය පදවා ජීවිත හානි ඇතුළු බරපතළ අපරාධ සිදුකරන රියැදුරන්ට දඬුවම් පැමිණවීම සඳහා 2009 වසරේදී සකස් කරන ලද මේ දඬුවම් නීති මාලාව ඊයේ සිට ක්‍රියාත්මක කිරීමට පියවර ගෙන ඇත්තේ විශේෂයෙන් මහජන ආරක්ෂාව පිළිබඳ පොලිසියේ විශේෂ අවධානය යොමු කරවමින් බව පොලිස් මාධ්‍ය ප්‍රකාශක ජ්‍යෙෂ්ඨ පොලිස් අධිකාරී නීතිඥ අජිත් රෝහණ මහතා පැවසීය.මේ යටතේ බීමත්ව රිය පදවා පොලිසියට හසුවන රියැදුරකු උසාවි දමා දඩ නියම කිරීම පමණක් මෙතෙක් සිදුවූ අතර මෙම නව නීති පද්ධතිය යටතේ ඊ‍ට වඩා බරපතළ දඬුවම් නියම වෙයි.ඒ අනුව බීමත් රියැදුරකුගේ රියැදුරු බලපත්‍රය සදාකාලිකවම අහෝසි කිරීම, රියැදුරුට සිර දඬුවම් නියම වීමද යළි කිසි දිනක රියැදුරු බලපත්‍රයක් ලබාගැනීමට ඇති අයිතිය, අයිතිවාසිකම් අහිමි වීමද සිදුවිය හැකි වෙයි.පසුගිය වසර තුළ බීමත්ව රියපදවා පොලිසියට කොටුවූ රියැදුරන් ප්‍රමාණය තුන්දහස ඉක්මවා තිබේ.එහිදී ඔවුන් අතින් සිදුවූ මාරක රිය අනතුරු ප්‍රමාණය දහස ඉක්මවයි.